ત્રીજો એક પ્રસંગ પણ ટાંકવો જરૂરી છે. આંધ્રપ્રદેશના એન.ટી. રામારાવની સરકારને બંધારણનો ભંગ કરીને બિનલોકશાહી રીતે રાજ્યપાલ રામલાલે બરતરફ કરી હતી. આ પગલાંને સખત શબ્દોમાં વખોડી કાઢીને કેન્દ્ર સરકારની રીતરસમ સામે વાંધો ઉઠાવાયો હતો. ‘લોકશાહી માટે કલંકરૂપ અને શરમથી માથું ઝૂકી જાય તેવો આ બનાવ બન્યો છે,’ તેવો ઉલ્લેખ કરીને તેની વિરોધમાં તત્કાલીન બોર્ડ મીટિંગ મુલતવી રાખવાની દરખાસ્ત રજૂ થઈ હતી. આ દરખાસ્ત ભાજપ તરફથી જયેન્દ્ર પંડિતે રજૂ કરી હતી. હવે તો આવી દરખાસ્ત આવતી નથી. તાજેતરમાં કર્ણાટકમાં સામાન્ય ચૂંટણીમાં કોંગ્રેસ અને જનતાદળ (એસ)ની બહુમતી હોવા છતાં સરકાર બનાવવા ભાજપને આમંત્રણ આપતાં ભાજપની ખૂબ જ ફજેતી થઈ હતી. પરંતુ બોર્ડમાં આવી નોંધ હવે લેવાતી નથી. ભૂતકાળમાં ભાજપ જ્યારે વિપક્ષપદે હતો ત્યારે આખા દેશમાં- વિદેશમાં બનેલી ગોઝારી ઘટનાઓની પણ નોંધ મ્યુનિસિપાલીટીમાં જરૂર લેવાતી હતી. હવે એ પરંપરા બંધ થઈ ગઈ છે. ભાજપ કે કોંગ્રેસ હવે આવા ઠરાવો પસાર કરતાં નથી. શહેરના કોઈ અગ્રણીનું દુ:ખદ અવસાન થાય તેની પણ નોંધ લેતા નથી.